
Stange kommune

Storg. 45

2335 Stange


04/4693  ARTS-VI-KMV
24.05.2004

Fellingstillatelse på ulv- Stange kommune

Det vises til søknad om fellingstillatelse på ulv fra Stange og Romedal saubeitelag datert 22.05.04. 

Bakgrunn

Det er i løpet av få dager drept eller avlivet etter skade, til sammen 37 sauer i Romedal almenning der ulv er påvist som skadevolder. 

Direktoratets vurdering

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

I Stortingets behandling av St.meld. nr. 15 (2003-2004) ble det opprettet et nytt forvaltningsområde for ynglende ulv, jf. Innst. S. nr. 174 (2003-2004). Det ble videre satt en nasjonalt bestandsmål for ulv på 3 årlige ynglinger innenfor det nye forvaltningsområde. Dette innebærer også at kravet til skade for å iverksette fellingstillatelse vil være vesentlig høyere innenfor sonen enn utenfor. 

Direktoratet vil imidlertid understreke at det ikke er slik at enhver skade eller forekomst av ulv utenfor forvaltningssonen gir grunnlag for felling, men dette må sees opp mot vilkårene for å tillate felling etter forvaltningsforskriftens § 3. Ulvens atferd tilsier at det må påregnes utvandringer av ungdyr fra familiegrupper, og ulvens store vandringskapasitet gjør at streifindivider av ulv kan opptre over hele landet. 
Foreløpige konklusjoner for vinteren 2003-2004 tyder på at bestanden i Skandinavia samlet utgjør 11 familiegrupper og 8 revirmarkerende par. Av disse har 2 familiegrupper og ett par tilhold på norsk side i Hedmark, 3 familiegrupper og 2 par på begge sider av grensen mellom Norge og Sverige, og 6 familiegrupper og 5 par på svensk side. I tillegg forekommer ulv som er klassifisert som ikke-stasjonære eller som dyr med uklar status. 
Konklusjon

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. 

De påviste skadene er utenfor det nye forvaltningsområde for ulv. Direktoratet vektlegger videre de konsentrerte ulveskadene i dette område, områdets betydning som beitemark og potensialet for fremtidige skader. I Stange kommune skal nærmere 5000 søyer og lam slippes på utmarksbeite i disse dager. Saueeierne i området er inntil videre anmodet om å holde dyrene hjemme. 

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, fatter direktoratet vedtak om felling av en ulv innenfor nærmere avgrenset område. Denne tillatelsen ble gitt muntlig den 23.05.04 kl. 17.20. 

Følgende vilkår er knyttet til iverksettelse av fellingstillatelsen:

1.  Fellingstillatelsen omfatter en ulv og fellingsområdet omfatter hele Stange kommune. 
2.  Fellingstillatelsen gjelder for tidsrommet søndag 23.05.2004 kl. 17.20 til fredag 28.05.2004 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av ulv, eller det av andre årsaker er grunn til å tro at skadegjøreren oppholder seg i det aktuelle området, vil direktoratet/ fylkesmannen vurdere behovet for å forlenge perioden fellingstillatelsen gjelder for.

3.  Direktoratet kan til enhver tid trekke tilbake fellingstillatelsen. 

Ytterligere vilkår knyttet til fellingstillatelsen gis av Fylkesmannen i Hedmark. 

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Yngve Svarte e.f.
Knut Morten Vangen

Direktør artsavdelingen
Førstekonsulent

